
Republicii Moldova

În conformitate cu prevederile art. 73 din Constituţia Republicii Moldova şi art. 47 din Regulamentul Parlamentului, aprobat prin Legea nr. 797-XIII din 2 aprilie 1996, se înaintează, cu titlu de iniţiativă legislativă, proiectul Legii pentru completarea articolului 12 din Legea nr. 121-XVI din 4 mai 2007 privind administrarea şi deetatizarea proprietăţii publice.

Anexă: 1. Proiectul de lege.


  2. Nota informativă.

Deputatul


            


Alexandru TĂNASE

Proiect 

LEGE

pentru completarea articolului 12 din Legea nr. 121-XVI din 4 mai 2007 privind administrarea şi deetatizarea proprietăţii publice

Parlamentul adoptă prezenta lege organică.

Articol unic. – Articolul 12 din Legea nr.121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90–93, art.401), cu modificările ulterioare, se completează cu litera c1) cu următorul cuprins:

„c1) elaborarea, aprobarea şi realizarea, în limita alocaţiilor bugetare, a  programelor pentru construcţia locuinţelor de serviciu pe terenuri disponibile, aflate în administrarea autorităţilor administraţiei publice centrale şi locale sau a instituţiilor publice.”.

PREŞEDINTELE 

PARLAMENTULUI

NOTĂ INFORMATIVĂ 

la proiectul Legii pentru completarea articolului 12 din Legea nr. 121-XVI 

din 4 mai 2007 privind administrarea şi deetatizarea proprietăţii publice

La 29 octombrie curent, Parlamentul Republicii Moldova a adoptat, în primă lectură, proiectul Legii pentru modificarea unor acte legislative (nr. 1232 din 8 octombrie 2009), prin care se urmăreşte excluderea obligaţiei statului de a asigura anumite categorii de persoane cu locuinţe în proprietate privată. Privarea de înlesnirile acordate de lege solicită crearea unui mecanism de motivare a persoanelor afectate de respectivele amendamente pentru a asigura menţinerea lor în funcţie.

Analizînd prevederile cadrului normativ în vigoare, constatăm existenţa posibilităţii negocierii şi includerii în contractul individual de muncă a clauzelor specifice, cum ar fi clauze referitoare la acordarea spaţiului locativ (art. 51 din Codul muncii al Republicii Moldova). Însă, avînd în vedere statutul diferenţiat a unor categorii de persoane: judecători, procurori, ofiţeri de informaţie şi securitate, militari, poliţişti, etc., organizarea, funcţionarea şi garanţiile sociale ale cărora sînt reglementate expres prin legi speciale, acestea nu pot face uz de normele dispozitive ale Codului muncii la care s-a făcut trimitere.

Excluderea facilităţilor exclusive şi limitative pot fi contrabalansate prin promovarea unui concept alternativ de acordare a locuinţelor de serviciu pe perioada exercitării funcţiilor, concept care ar putea fi adresat unui cerc mai larg de beneficiari. 

La moment lipseşte cadrul normativ, care ar încuraja autorităţile publice, în care activează categoriile, cărora le-au fost retractate facilităţile, de a crea propriul fond de locuinţe de serviciu. Aceasta ar urma să fie valabil şi pentru alte autorităţi şi instituţii publice interesate în stimularea angajaţilor săi. Deşi în situaţia crizei economice identificarea de fonduri bugetare destinate scopului menţionat devine dificilă, acest concept poate fi examinat în perspectivă.

Drept obiectiv se propune reglementarea dreptului autorităţilor şi instituţiilor publice de a desfăşura programe pentru construirea din fondurile bugetare a locuinţelor de serviciu. 

Art. 10 alin.(3) din Legea nr. 121-XVI din 4 mai 2007 privind administrarea şi deetatizarea proprietăţii publice, indică că bunurile domeniului public pot fi gestionate de autorităţile administraţiei publice centrale şi de instituţiile publice. 

Transmiterea cu titlu gratuit a bunurilor proprietate publică în administrarea autorităţilor publice se realizează conform art. 14 alin.(7) din Legea privind administrarea şi deetatizarea proprietăţii publice şi potrivit prevederilor Regulamentului cu privire la modul de transmitere a întreprinderilor de stat, organizaţiilor, instituţiilor, a subdiviziunilor lor, clădirilor, construcţiilor şi altor mijloace fixe, aprobat prin Hotărîrea Guvernului nr. 688 din 9 octombrie 1995.

Astfel, se consideră oportun de a completa articolul 12 al Legii nr. 121-XVI din 4 mai 2007, care reglementează formele de administrare a proprietăţii publice (atît a bunurilor domeniului public cît şi a bunurilor domeniului privat al statului) cu o nouă litera c1) cu următorul cuprins:

„c1) elaborarea, aprobarea şi realizarea, în limita alocaţiilor bugetare, a  programelor pentru construcţia locuinţelor de serviciu pe terenuri disponibile, aflate în administrarea autorităţilor administraţiei publice centrale şi locale sau a instituţiilor publice.”.

Prin operarea amendamentelor propuse la Legea nr. 121-XVI din 4 mai 2007 privind administrarea şi deetatizarea proprietăţii publice, contăm pe următoarele rezultate:

- instituirea unui mecanism alternativ prevederilor legale care obligă statul de a asigura o anumită categorie de persoane cu locuinţe sociale, ca urmare a excluderii acestora;

- asigurarea persoanelor cu locuinţe de serviciu pe perioada exercitării funcţiilor cu care sunt investite;

- crearea premiselor pentru lărgirea cercului de beneficiari a locuinţelor de serviciu (nu doar pentru cele enumerate în proiectul de lege);

- stimularea angajării în sistemul public;

- reducerea fluxului de cadre profesioniste din autorităţile şi instituţiile publice.

Avînd în vedere că statul trebuie să asigure condiţii egale pentru toţi cetăţenii şi nu doar pentru anumite categorii, aceste dispoziţii vor crea un echilibru social, excluzînd drepturile preferenţiale şi poziţia privilegiată acordată de lege doar unor categorii de persoane care activează în sectorul public.
Construcţia locuinţelor de serviciu va constitui un mecanism eficient de motivare a angajaţilor din autorităţile administraţiei publice centrale şi locale sau din instituţiile publice, care nu dispun de locuinţă în proprietate sau nu-şi permit închirierea locuinţelor în condiţiile pieţei, dar activează în altă localitate decît cea în care îşi au domiciliu. 

Astfel, în dependenţă de posibilităţile financiare ale autorităţilor şi instituţiilor publice, acestea îşi vor crea propriul fond de locuinţe de serviciu, administrat şi gestionat în interes public, fără drept de înstrăinare. Acest fapt se confirmă prin prevederile art. 10 alineatul (6) al Legii privind administrarea şi deetatizarea proprietăţii publice, care stabileşte restricţii cu privire la înstrăinarea sau dobîndirea în folosul persoanelor fizice a bunurilor domeniului public, inclusiv prin privatizare şi darea în comodat, aceste acte fiind lovite de nulitate.

În contextul celor expuse, se propune spre promovare proiectul Legii pentru completarea articolului 12 din Legea nr. 121-XVI din 4 mai 2007 privind administrarea şi deetatizarea proprietăţii publice.

Alexandru Tănase,

Deputat 

